張家輝、周勵淇及唐文龍昨晚(23日)到九龍灣出席電影《超意神探》首映,對於該片於內地變成網大上映,張家輝直言不介意,認為演員崗位是做演員的事,而不是負責決策,其他問題與他無關,他說:「我一直冇沒刻意唔做網大,網大都係演戲,就算電影、電視劇及舞台劇等都係表演工作,只要遇到令我心動劇本或班底,我唔排除再演網大。」
張家輝戲中角色記憶力異於常人,他自詡拍戲記憶力也很好,以前在無綫拍古裝劇,一口氣背兩頁紙對白完全沒問題,但現實生活處理私人事,卻沒記性,問私人事是否交由老婆關詠荷處理?他說:「又唔係,佢又會問番我,大家記到就記,記唔到就算。」
對於老婆再拍新廣告獲網民大讚「凍齡」,張家輝賣口乖:「老婆不嬲都正,喺屋企望住佢都有話正,仲同佢講老有老靚,即係後生時又靚、年紀大又靚、將來老咗都靚,唔係𧨾佢,而係喺我眼裏,佢將來老咗都係好靚嘅女人。」對於老婆凍齡又漂亮,問張家輝可感壓力?他笑道:「我本身都咁靚仔,點會有壓力?唔係未見過番禺溝廣州呢啲混血兒呀?」
周勵淇去年曾傳懷第二胎,張家輝笑指她已生了,周勵淇急澄清:「見到冇啦!真係冇,其實一個小朋友都幾好,暫時唔會生,湊一個已經好辛苦,全部嘢都係我搞,基本上冇晒工作時間,兒子將升讀K2 ,時間好啲我就可以做番嘢,成日對住個仔我都好辛苦,可能個仔都係咁諗,想我快啲返工。」